NARIADENIE KOMISIE (EÚ) č. 1270/2009
z 21. decembra 2009
o časovo neobmedzených povoleniach určitých doplnkových látok do krmív
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 70/524/EHS z 23. novembra 1970 o prídavných látkach do krmív (1), a najmä na jej článok 3 a článok 9d ods. 1,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (2), a najmä na jeho článok 25,
keďže:
(1)
Nariadením (ES) č. 1831/2003 sa stanovuje povolenie doplnkových látok určených na používanie vo výžive zvierat.
(2)
V článku 25 nariadenia (ES) č. 1831/2003 sa stanovujú prechodné opatrenia pre žiadosti o povolenie kŕmnych doplnkových látok predložené v súlade so smernicou 70/524/EHS pred dátumom začatia uplatňovania nariadenia (ES) č. 1831/2003.
(3)
Žiadosti o povolenie doplnkových látok uvedených v prílohách k tomuto nariadeniu boli predložené pred dátumom začatia uplatňovania nariadenia (ES) č. 1831/2003.
(4)
Počiatočné pripomienky k týmto žiadostiam podľa článku 4 ods. 4 smernice 70/524/EHS boli zaslané Komisii pred dátumom začatia uplatňovania nariadenia (ES) č. 1831/2003. S týmito žiadosťami sa má preto naďalej zaobchádzať v súlade s článkom 4 smernice 70/524/EHS.
(5)
Použitie enzýmového prípravku endo-1,3(4)-beta-glukanázy produkovanej Trichoderma reesei (CBS 526.94) bolo dočasne povolené pre prasiatka nariadením Komisie (ES) č. 2374/1998 (3). V nariadení Komisie (ES) č. 2036/2005 sa používanie pre kurčatá na výkrm povolilo bez časového obmedzenia (4). Na podporu žiadosti o časovo neobmedzené povolenie tohoto enzymatického prípravku pre odstavčatá sa predložili nové údaje. Z hodnotenia vyplýva, že podmienky stanovené v článku 3a smernice 70/524/EHS na takéto povolenie sú splnené. Preto by sa používanie tohto enzymatického prípravku podľa prílohy I k tomuto nariadeniu malo povoliť bez časového obmedzenia.
(6)
V nariadení Komisie (ES) č. 2200/2001 (5) sa dočasne povolilo používanie enzymatického prípravku endo-1,3(4)-beta-glukanázy produkovanej Aspergillus aculeatus (CBS 589.94), endo-1,4-beta-glukanázy produkovanej Trichoderma longibrachiatum (CBS 592.94), alfa-amylázy produkovanej Bacillus amyloliquefaciens (DSM 9553), bacilolyzínu produkovaného Bacillus amyloliquefaciens (DSM 9554) a endo-1,4-beta-xylanázy produkovanej Trichoderma viride (NIBH FERM BP 4842) pre prasiatka. Enzymatický prípravok bol dočasne povolený pre morky na výkrm nariadením Komisie (ES) č. 252/2006 (6). Jeho používanie sa povolilo bez časového obmedzenia nariadením Komisie (ES) č. 358/2005 (7) pre kurčatá na výkrm a dočasne sa povolilo nariadením Komisie (ES) č. 1140/2007 (8) pre nosnice. Na podporu žiadosti o časovo neobmedzené povolenie tohto enzymatického prípravku pre morky na výkrm a odstavčatá sa predložili nové údaje. Z hodnotenia vyplýva, že podmienky stanovené v článku 3a smernice 70/524/EHS na takéto povolenie sú splnené. Preto by sa používanie tohto enzymatického prípravku podľa prílohy II k tomuto nariadeniu malo povoliť bez časového obmedzenia.
(7)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Používanie prípravku patriaceho do skupiny „enzýmy“, ktorý je vymedzený v prílohe I, ako doplnkovej látky vo výžive zvierat podľa podmienok stanovených v uvedenej prílohe, sa povoľuje bez časového obmedzenia.
Článok 2
Používanie prípravku patriaceho do skupiny „enzýmy“, ktorý je vymedzený v prílohe II, ako doplnkovej látky vo výžive zvierat podľa podmienok stanovených v uvedenej prílohe, sa povoľuje bez časového obmedzenia.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. decembra 2009